
פרוטוקול מס' 233
מישיבת ועדת החוקה חוק ומשפט
יום שלישי, ט"ו בכסלו התשס"א (12 בדצמבר 2000), שעה 15:00


נכחו:

חברי הוועדה:	אמנון רובינשטיין – היו"ר
	קולט אביטל
	משה ארנס
	אלי בן-מנחם
	עוזי ברעם
	יעל דיין
	נסים דהן
	דוד טל
	שאול יהלום
	יוסי כץ
	ציפי לבני
	אביגדור ליברמן
	עוזי לנדאו
	יוסף לפיד
	יצחק סבן
	אופיר פינס-פז
	איוב קרא
	דליה רבין-פילוסוף
	אברהם רביץ
	ראובן ריבלין
	ויצמן שירי
	נתן שרנסקי




יועץ משפטי:            שלמה שהם	

מנהלת הוועדה:       דורית ואג

קצרנית:                  אביגיל זכאי




סדר היום:      הצעות להחיל רציפות על הצעות חוק מהכנסת ה-14 – הצעת חוק יסוד:
	          הממשלה (ביטול והשבה) – הצבעה.


הצעות להחיל רציפות על הצעות חוק מהכנסת ה-14 –
הצעת חוק יסוד: הממשלה (ביטול והשבה) – הצבעה

היו"ר אמנון רובינשטיין:

	אני פותח את ישיבת הוועדה.  הנושא הוא הצבעה על החלת הרציפות על הצעות חוק מהכנסת ה-14 – הצעת חוק יסוד: הממשלה (ביטול והשבה).

יוסף לפיד:

	 ביקשתי התייעצות סיעתית.

נסים דהן:

	 האם אי-אפשר לקיים דיון קצת יותר ממצה?

היו"ר אמנון רובינשטיין:

	היה דיון שלוש שעות.

נסים דהן:

	 לא שמעתי שדיברו על זה פעם.

יעל דיין:

	 שלוש שנים עסקו בזה.

נסים דהן:

	 יש לי הערות, אני יכול לדבר על הנושא?

היו"ר אמנון רובינשטיין:

	לא.  קבעתי הצבעה לשעה 3.

ראובן ריבלין:

	 חבר-הכנסת לנדאו יצביע במקום חבר-הכנסת יובל שטייניץ.

שאול יהלום:

	 אם תהיה פה בקשה להתייעצות תדחה את זה יותר?

היו"ר אמנון רובינשטיין:

	לא.

שאול יהלום:

	 לפחות לשבועיים.


יוסף לפיד:

	 מה הנוהג של הוועדה הזאת לגבי התייעצות סיעתית?  

היו"ר אמנון רובינשטיין:

	אין לי נוהג.  קבעתי שההצבעה תהיה בשעה 3.  שתי סיעות מבקשות התייעצות סיעתית, אחת ביקשה ממני לדחות את ההצבעה לשבוע, השניה ביקשה לדחות לשבועיים.  אני לא יכול לתת את הדחייה הזאת.  הכול תלוי באופי הענין.  למשל בשבוע שעבר בהצעת החוק של רובי ריבלין היו חילוקי דעות בתוך סיעת העבודה בין חברת הכנסת יעל דיין לבין חבר-הכנסת יוסי כץ.  הם ביקשו התייעצות סיעתית לפתור את חילוקי הדעות ביניהם על נושא שלא עמד על סדר-היום ונתתי להם שבוע.

	אתם יודעים מה עמדתי האישית בנושא הזה אבל אני חייב להיות הוגן כלפי כל סיעות הבית.  הנושא הזה עמד קודם לדיון בכנסת הקודמת, עמד כאן לדיון במשך שנה וחצי ונידחה לפי בקשת ראש הממשלה.  אני הודעתי מזמן שאני קובע את ההצבעה היום.  אני חייב לקבל את הבקשה להתייעצות סיעתית ואערוך את ההצבעה היום בשעה 16:30.

קריאות:

	אי-אפשר.

ראובן ריבלין:

	 תרגילים פרלמנטריים הם לגיטימיים ואפשר להשתמש בהם לצורך השגת דברים מהותיים אבל גם יש חוקים למשחק.  מדובר פה בהצעת חוק שעומדת על סדר יומה של הכנסת במשך שנה וחצי וגם בכנסת הקודמת משום שהצעת החוק של חבר-הכנסת לנדאו ושל חבר-הכנסת לשעבר – אני מקווה לומר בקרוב השר לשעבר – יוסי ביילין עומדות על סדר-היום של הכנסת תקופה ארוכה.  היו דיונים רבים ועימותים ברדיו, בטלוויזיה ובתקשורת כאשר רבים מהחברים שהיום מבקשים את ההסתייגות היו שותפים לדיון שהיה בפני הציבור כולו.

שאול יהלום:

	 אנחנו מבקשים שבועיים, זה הכול.

ראובן ריבלין:

	 שבועיים יכולים להיות מעט זמן ויכולים להיות הרבה זמן.

שאול יהלום:

	לא פתרת היום את הבעיה של 60 יום או 90 יום וכבר אתה רוצה- - -

היו"ר אמנון רובינשטיין:

	אני יכול לעשות הצבעה בקרב חברי הוועדה על ההתייעצות.

יוסף לפיד:

	 אפשר להצביע אם לתת התייעצות סיעתית או לא.

היו"ר אמנון רובינשטיין:

	 לא על המועד. 

ראובן ריבלין:

	 אני מציע לדחות את הישיבה עד שעה 3:30 ולהצביע.

שאול יהלום:

	 מה הדורסנות הזאת?

אברהם רביץ:

	 כיושב-ראש ועדה לשעבר אני רוצה לומר מלה. אני קיבלתי את כל ההתייעצויות הסיעתיות.  דנו היום שלוש שעות ונאמר לנו שההצבעה תהיה בשעה שלוש.  בסוף הדיון בבוקר היה צריך מר לפיד לומר שהוא רוצה התייעצות סיעתית, לא לפני ההצבעה.

היו"ר אמנון רובינשטיין:

	 אני קובע את ההצבעה ב-4:30  כי אין הצבעות במליאה בגלל הרמאדן.

אופיר פינס-פז:

	אי-אפשר, אנשים הולכים לתפילה.

ראובן ריבלין:

	 בשעה 3:45.

היו"ר אמנון רובינשטיין:

	 בסדר.


(הישיבה הופסקה בשעה 15:05)

(הישיבה חודשה בשעה 15:45)

היו"ר אמנון רובינשטיין:

	אני מחדש את הישיבה.  אני מתחיל את ההצבעה ושלא כמנהגנו נעשה הצבעה שמית.  מצביעים בעד או נגד הרציפות.  מי שלא יהיה כאן נעשה סיבוב שני כדי לוודא שכולם מצביעים.

דורית ואג:

	אמנון רובינשטיין         -     נגד
           קולט אביטל                 -    בעד
           טלב אלסאנע                -     אינו נוכח
           עוזי ברעם                     -    בעד
           עזמי בשארה                 -    אינו נוכח
           יעל דיין                         -    בעד
 צחי הנגבי

ראובן ריבלין:

	חבר-הכנסת קרא מצביע במקום הנגבי.

          איוב קרא                   -    בעד
	דוד טל                       -    נגד
	שאול יהלום	             -    נגד
	יוסי כץ	             -   בעד
	אליעזר כהן

אביגדור ליברמן:

	אני במקומו.

	אביגדור ליברמן        -    נגד
	ציפי לבני                   -   בעד
	יוסף לפיד	            -    נגד
	יצחק סבן	            -    נגד
	אופיר פינס-פז          -    בעד
	דליה רבין-פילוסוף   -    בעד
	אברהם רביץ            -    בעד
	יובל שטייניץ         

ראובן ריבלין:

	 חבר-הכנסת עוזי לנדאו מחליף אותו.

	עוזי לנדאו                -   בעד
	נתן שרנסקי             -    נגד            

אופיר פינס-פז:

	חבר-הכנסת שירי ויצמן מצביע במקום עזמי בשארה.

	ויצמן שירי              -   בעד

דורית ואג:

	11 בעד;  7 נגד.

נסים דהן:

	אנחנו מבקשים רוויזיה.

שאול יהלום:

	אנחנו מבקשים רוויזיה.

ראובן ריבלין:

	ב-4:15.

נסים דהן:

	 באמצע המליאה?


שאול יהלום:

	על חודו של יום אתה רוצה לשנות את הבחירות?

אופיר פינס-פז:

	הוא רוצה רוויזיה מחר.  יש פה רוב מוחץ.

דוד טל:

	 יש הליך דמוקרטי שמתבצע כאן יום-יום והיום אתה לא יכול למנוע את זה.

יוסי כץ:

	 הליכוד נמצא במרכז שלו, נקבע את זה למחר ב-10 בבוקר.

ראובן ריבלין:

	 יש פה מיעוט דורסני.

דוד טל:

	 תבואו בידיים נקיות.

ראובן ריבלין:

	 אנחנו נשארים.

איוב קרא:

	אנחנו לא רוצים דחייה.

ראובן ריבלין:

	 לענין זה אין היום מרכז.

שאול יהלום:

	 איזו דורסנות זאת.

היו"ר אמנון רובינשטיין:

	 בשעה 4:30.

שאול יהלום:

	כך הם יעלו לכם את אחוז החסימה ל-5%.

איוב קרא:

	למה אתם משתוללים?  כל רגע אתם במניפולציה אחרת.  נגמור את זה היום אפילו עם דחיית המרכז, לא יעזור לכם.


ראובן ריבלין:

	 הודעה.  למרות המרכז חברי הליכוד רואים בנושא הזה ענין חשוב והם נשארים פה עד אשר תיערך ההצבעה.  

	נקודה שניה.  עוד לא קרה בתולדות הכנסת שכל חברי הכנסת, למעט אחד, נמצאים, הרוב הוא מוחלט וברור.  כל חברי הוועדה שצריכים רוויזיה, זה תרגיל מותר וכשר ואדוני היושב-ראש יכול להצביע בשעה 4:15.

דוד טל:

	 זו לא הפעם הראשונה שמבקשים רוויזיה וככל שמבקשים היא ניתנת מדי פעם.  אני מודיע לך, אדוני היושב-ראש, שבכוונתנו לכנס את חברי ש"ס בשעה הקרובה.  יתרה מכך יש לנו הצעת חוק.

איוב קרא:

	 אני שמח על השידוך בין טומי לפיד לבין ש"ס.

ויצמן שירי:

	הדיון הזה נקבע לפני שלושה שבועות וצריך לגמור את זה היום.  זה לא מחטף.

יוסף לפיד:

	 הסצינה הזאת היא האות לבאות כאשר שתי המפלגות הגדולות מתאחדות במשהו הן מפעילות בו דורסנות בלתי נסבלת.

עוזי ברעם:

	איזו דורסנות?

יוסף לפיד:

	 אדוני היושב-ראש, אני מבקש שלא תיבהל אלא תנהיג פרוצדורה כפי שנהוג.

עוזי לנדאו:

	 הקול קול ש"ס והידיים ידי טומי.

אופיר פינס-פז:

	 יש פה רוב מוחץ ברור.

שאול יהלום:

	רוויזיה נועדה למיעוט, לא לרוב ויש פה מיעוט רציני.  אני מבקש משתי המפלגות הגדולות להפסיק את הדורסנות הנוראה.  ככה יעלו לכם את אחוז החסימה ל-5%.

היו"ר אמנון רובינשטיין:

	 ההחלטה שלי היא:  הרוויזיה תהיה מחר בשעה שתופיע על לוח המודעות. לחשש של חבר-הכנסת אופיר פינס, אני אדאג שמחר זה יוכרז בכנסת.
                                                                                                      הישיבה ננעלה בשעה 15:55

























